**Referat fra møte i faggruppen for den kollektive oppreisningen til romanifolket /taterne**

 **Tidspunkt: Tirsdag 01. mars 2022 kl. 10.00 -14.00**

 **Sted: Kulturrådet i Oslo**

**Tilstede fra faggruppen:**

Holger Gustavsen, representant for Taternes landsforening

Lennart Karlsen, representant for Landsorganisasjonen for Romanifolket

Mari Møystad, konservator på Glomdalsmuseet (deltok på Teams)

**Frafall:** Pål Eriksen, minoritetsspråkgiver i Språkrådet

**Tilstede fra Kulturrådet:**

Torbjørn Urfjell, avdelingsdirektør for Samfunn og arena

Guri Langmyr Iochev, seksjonsleder for Infrastruktur og mangfold

Gro Wærstad – seniorrådgiver

Sonja Sargu – referent

1. **Informasjon fra Kulturrådet**
* Behandlingen av søknader på prosjekttilskudd til nasjonale minoriteter for 2022 er forsinket, og disse vil først blir ferdigbehandlet før påske.
* Det har vært en positiv økning av antall søknader fra romanifolket/taterne i årets runde
* Kulturrådets museumsseksjon har levert positiv innstilling til Kulturdepartementet på ordningen Nasjonale Kulturbygg på en søknad fra Sverresborg museum om å overta og flytte eiendommen Solheim i Levanger i Trøndelag. Forslag til vedtak i saken kommer med statsbudsjettet Prop 1 s, i oktober 2022. Kulturrådet har vektlagt at minoriteten involveres i tråd med artikkel 15 i den europeiske rammekonvensjonen om beskyttelse av nasjonale minoriteter. Viktigheten av involvering av romanifolket/taterne ble også tatt opp av Kulturrådet på befaringsmøte med Sverresborg museum.
* Kulturrådet har utlyst og gjennomført en offentlig anskaffelse om å lage en kommunikasjonskampanje. Vinner av oppdraget er Ricardofoto AS v/ Richard Kaashagen Johansen som skal lage en kommunikasjonskampanje hvor målet er å få mer oppmerksomhet og flere søkere fra folkegruppen på den kollektive oppreisningen til romanifolket/taterne. Kampanjen skal synliggjøre gode prosjekter som er gjennomført med tilskudd fra ordningen, og den skal inneholde tre filmer på 3-5 minutter, en bildeserie og tilhørende tekstlig materiale.

Faggruppen var kritiske til at de ikke har blitt involvert i den offentlige anskaffelsen, og at de bare ble orientert når beslutningen er tatt. Det er sentralt at faggruppen må kunne gi konkrete råd i slike saker.

Kulturrådet tok til seg kritikken, og understreket at det var uheldig at det ikke ble gitt anledning til å foreslå aktuelle konkurrenter til anbudskonkurransen.

Kulturrådet vil sørge for at faggruppen involveres bedre i prosessen fremover. Gruppen vil særlig trekkes inn i arbeidet med formidling og utrulling av kampanjen overfor målgruppen.

For å følge opp saken arrangerte Kulturrådet 22. mars et møte mellom faggruppen, Kulturrådet og Ricardofoto.

1. **Gjennomgang av Kulturrådets forvaltning av den kollektive oppreisningen**

Kulturrådet gjennomgikk forskriften som regulerer den kollektive oppreisningen, og redegjorde for egen forvaltningspraksis inkludert tilpasninger som følge av covid-19. (Se vedlegg)

Faggruppen spilte inn behovet for å definere innholdet i forskriftens krav om involvering av romanifolket/taterne. Innholdet i begrepet 'involvering' vil bli tatt opp av Kulturrådet på senere møter i faggruppen.

Praksis når det gjelder dokumentasjon, kontroll av tilskuddsmottagere og oppfølging av varslingssaker ble drøftet. Faggruppen mente det må utarbeides en tydelig oversikt over hva Kulturrådet kan kreve av dokumentasjon.

1. **Oppnevning av ny faggruppe**

Medlemmene i faggruppen ble i utgangspunktet oppnevnt frem til oktober 2020, men perioden ble forlenget med seks måneder på grunn av korona. Det betyr at Kulturrådet skal oppnevne en ny faggruppe innen 1. mai 2022.

For å legge et godt grunnlag for denne prosessen, ønsker Kulturrådet å drøfte sammensetning, funksjon og veien videre for gruppen med faggruppens medlemmer.

Kulturrådet orienterte først om bakgrunnen for at faggruppen i senere tid kun har hatt fire medlemmer, ikke seks som var utgangspunktet for antall faggruppemedlemmer. En person har trukket seg fra gruppe, mens en person har ikke hatt anledning til å delta i møtene.

Faggruppen understreket behovet for å bli brukt som en ressurs og å bli involvert oftere. Det er også behov for bedre møteinnkallinger for å gjøre det lettere å forberede seg.

Kulturrådet bør koordinere saker som gjelder folkegruppen på tvers av Kulturrådets oppgaver, for eksempel bør fagressursene på museumsseksjonen kunne trekkes inn.

Det ble foreslått å arrangere et seminar for å dele erfaringer og kunnskap fra de ulike prosjektene som har fått tilskudd fra den kollektive oppreisningen. Kulturådet vil vurdere innspillet, og gi faggruppen en tilbakemelding.

Faggruppen spilte inn behovet for en evaluering av ordningens virkemåte og effekt etter overføringen til Kulturrådet.

Faggruppen mente at det bør oppnevnes to faste medlemmer fra LOR og TL, og det ble stilt spørsmål om reoppnevning. Faggruppen mente at Kulturrådet bør oppnevne de to siste medlemmene i samråd med TL og LOR.

Kulturrådet tok opp behovet for kjønnsbalanse, muligheten for å få med ungdomsrepresentanter og deltagere fra den delen av gruppen som er vokst opp utenfor kulturen.

Kulturrådet vil sende ut notat med tre forslag til organisering som faggruppen skal ta stilling til før den nye gruppen oppnevnes.